Index - Külföld - 700 eurójába fájhat, ha közterületen iszik Hvar szigetén
700 eurójába fájhat, ha közterületen iszik Hvar szigetén
2017.07.10. 10:37
Szigorúan büntetik a meztelenkedést és a részegen őrjöngést a horvátországi Hvar szigetén, ahol a hétvégén már angol nyelvű táblák figyelmeztették a turistákat,
amennyiben hiányos öltözetben vagy az arra nem kijelölt helyen fogyasztanak alkoholos italt, akár 700 euró (212 ezer forint) büntetést is fizethetnek,
Rikardo Novak nemrég megválasztott független polgármester le akar számolni a botrányosan viselkedő turistákkal, hogy megvédje Hvar hírnevét. A figyelmeztető táblákon képekkel illusztrálják, mit nem szabad a szigeten:
hiányos öltözetben sétálásért 500 eurós,
bikinis vagy úszónadrágos sétálásáért 600 eurós,
közterületen evésért és ivásért 700 eurós büntetés jár.
A táblán egy rendesen felöltözött, kézen fogva sétáló pár is látható, a kép mellett pedig az a szöveg olvasható, hogy
Save your money and enjoy Hvar
vagyis Spórolj a pénzeddel és élvezd Hvar szigetét.
A polgármester a szigorú intézkedéseket azzal magyarázta, meg akarja állítani Hvar turisztikai öngyilkosságát, amely azzal kezdődött, hogy a szigetet úgy reklámozták, mint világszínvonalú partihelyszínt.
Nemrég Ante Dabo, a Pag szigeti Novalja polgármestere kért elnézést a város honlapján a helyi lakosoktól egyes turisták barbár viselkedése miatt. A helyiek szerint a horvát Ibizának is nevezett Zrce Beachen az ittas, félmeztelen és bedrogozott turisták törnek-zúznak, lármáznak, nem tisztelnek senkit és semmit, ott vizelnek, ahol akarnak és félmeztelenül ülnek be bárokba vagy éttermekbe. A polgármester megígérte, mindent megtesz annak érdekében, hogy a város visszanyerje méltóságát.